钦定古今图书集成/明伦汇编/氏族典/第295卷 > 《苏州府志》 > 章鉴
## 钦定古今图书集成/明伦汇编/氏族典/第295卷 > 《苏州府志》 > 章鉴

按《万姓统谱》：鉴字君宝，樵之从侄也。登嘉定癸未进
士，除温州永嘉主簿，通判吉州，历将作少监，转太常
丞，出知衢州，复召入资善堂为讲官，迁国子司业兼
修国史、侍读，进太府卿。端平更化，鉴首上封事，复召
为讲官，兼掌内外制。时相傅致，鉴极论其蠹国，且乞
罢职。尝上疏有云：“进人不可太锐，听言不可不察。”又
言：“流民失业，有司不以告下情未易通也。”除兵部侍
郎兼给事中，告老，不许。为华文阁待制，爵钱塘县开
国伯。鉴天姿颖悟，为文立就，为人忠直淳厚，事有功
于时者，必为上精言之。时相疾其正论，每怵以祸福，
鉴不为动，深为理宗所知。所著《友山文集》十卷，奏议
十卷，内外制《资善讲读》若干卷，《四时杂兴》《众芳集》各
一卷。